Národná zoologická záhrada Bojnice si v spolupráci s Trenčianskou nadáciou a jej programom Dr. Klaun opätovne pripravila podujatie pre návštevníkov so špecifickými potrebami. Na Svetový deň zvierat, teda 4.10.2018 sme sa v našej zoo stretli na podujatí Dr. Klaun s deťmi objavuje Bojnice. Spolu do našej zoo zavítalo 111 účastníkov z 8 zariadení: CSS Domino Prievidza, ZŠ s MŠ pre deti a žiakov s NKS Brezolupy, CSS Prameň Dolný Kubín, DSS Pastuchov, DSS Nosice, DSS Adamovské Kochanovce, DSS Hrabiny, DSS Hestia Pezinok.
Pripravené pre nich boli štyri stanoviská. Na prvom spoznávali spevavcov podľa zvukov, a to vtáčie druhy z Indonézie, ale aj slovenské vtáky. Jednoducho sme vďaka kampani EAZA Silent Forest / Umlčaný les vysvetlili, prečo treba spevavce chrániť. Na druhom stanovisku čakal klaun so smetiakom, ale nešlo o obyčajný smetiak, ale čarovný, ktorý skrýval rekvizity. Tu sme cestovali autom, loďou či chytali "hada". Na treťom stanovisku klaun predviedol vystúpenie s bábkami a kúzelnícke predstavenie. Toto veľmi zaujalo nielen účastníkov, ale aj našich zvieracích obyvateľov, konkrétne opice. A na poslednom, štvrtom stanovisku bolo pripravené divadelné predstavenie s veselými scénkami, kde sa deti ale aj dospelí zapájali do rôznych aktivít.
Ako veselo tu počas Svetového dňa zvierat bolo, si môžete pozrieť vo fotogalérii.